text:
Il furlanâr al é stât par un grum di timp un dai plui atîfs di dutis lis publicazions par furlan daspó di che, cualchidun mi a ficjât drenti un vincul che a Google no i lave. Jo no sai nancje dulà che al si cjatave e mi soi limitât a tirâ vie i leams di int chi no cognossevi e che par debolece ju vevi zontâts.
Il Friûl de pidade tal cûl,
O vevi simpri pensât che né dí o sares tornât in Friûl par soterâ i mei vués di cualchi bande o mostrâ i mei fís
al paîs dai mei vons ma finalmentri, o viôt che il Frûl, nol é plui il gno e no 'nd'é Cjargne verduline che mi tiri,
ni mâr avonde celestin che mi giri il cjâf avonde par fâmi tornâ. O jeri lât vie par no lâ sot de naie ma ogni
volte chi tornavi mi rindevi cont che il Friûl chi vevi tal cjâf al jere daûr a disfâsi e plui al si dismuelave lui e plui mi indurivi jo.
Daspó di vêlu tant pensât , insumiât, disegnât, piturât, scrit e cjantât, mi soi indacuart che chest
a nol siervive a nuie. I furlans no an il spirt dai ebreos par tignîsi dongje ma une malatie endemiche fate
di gjelosie e invidie che al prodûs il refûs à duçju chei che volaressin jevâ il cjâf cu le voie di fâ alcaltri.
A chest pont, no soi jo chi ai lassât il Friûl ma al é lui che al mi à lassât. Cun tune pidade tal cûl.
Sicheduncje, Pal moment o fâs sù cjase! Achi sot 'te webcam al o podês viodi dal vîf ce chi viôt jo pal gno barcon. Di sigûr o viodarês un cîl simpri seren e par chest il blog al é trascurât parce chi soi simpri di fûr ma si tu sês achi pe prime volte tu cjataràas da lei, da scoltâ e da viodi avonde ienfri i scrits,lis cjançons o le mê art. Mandi, ti lassi lâ indenant !Ven a stâi INDAÛR tal timp di chest blog) e scuvierzi di dulà chi ven in Friûl fin dulà chi soi lât a finí.
28 ott 2016
28 ago 2014
Le Furlane
PS: Fait un clic sul titul La Furlane par fâ tasê le musiche di font.
Forsit no lu savès ma le Furlane a é stade une des danzis plui populârs de Europe che par plui di 200 agns si cognosseve dapardut, des placis dai paisuts fin tes corts reâls e chest, ben plui che il rock&roll, il twist, il rap, swing e altris americanadis che si e nò e an durât dome une gjenerazion.
Partide dal Friûl tal 1500 e rivade a Vignêsie a é subite deventade le danze le plui populâr de vile. Daspò di aí (No dome cun Casanova) a é lade a finî dapardut, cussìche ancje cualchi compositôr forest si é mitût a componi Furlanis come Sebastian Bach, Maurice Ravel, Gerald Finzi, Ernest Chaussons, François Couperin e come achi sot in tun sito rùs che nus mostre cemût balâle 500 agns daspò.
Naturalmentri achi, si é dât un stîl signorîl ma imagjinait un tininin i bai populârs tai paîs furlans e cjargniei cu le int vistide come chei che bielzà da un pièç a son doprâts par fâ lis fotos ator di une fontane o un vecjo palaç par fâ ricuardâ lis nestris radîs.
Scrit dal Unknown A l'ore juste: 11:28 Nessun commento:
Etichetât: forlana, forlane, furlana, La furlane
30 mar 2014
L'Ultin caco
Al mi e sclopât te bocje al prin muardon e tant che cu lis mans o cirivi di no pierdi le polpe che cirive di colâ come le marmelade da un panin masse cjariât, o vevi 'ne bocje da ridi pensant a...
No jé colpe mê se cheste pome mi fâs simpri pensâ ae voie di muardi ch'a i ven a un om cuant che al leche ingort il plasê di une femine ma a é colpe di me agne Lene che mi à dât le drete:
- Mangje chei madûrs tant che son pronts e lasse chei dûrs de bande. Po metiju tal congjelatôr che i cacos par madurîsi e an bisugne di frêt...
E cussì a son tre mês chi tiri fûr un caco par setemane. Lu tiri fûr le sere par ch'al vedi timp di smolâsi vie pe gnot. Al mi displâs di rivâ ae fin dai cacos ma vè le stagjon des freulis che rive vé!
29 dic 2012
Cjantebevi
Lis cjantadis fatis in ostarie o in tun curtîl jenfri amîs e son simpri stadis pai furlan, e ancje di plui pai cjargniei ce ch'al jere di miôr par socializâ. Po a é rivade le radio, le tv e finalmentri internet al scomençât a tignî i furlans distacâts e a fâ ognidun par sè. A sarès ore di gambiâ.
29 nov 2012
L'insumiot
Nassût a Udin e tirât sù a Prât in te val Pesarine, o varès podût deventâ pastôr o stradin, manovâl o al massim marangon. Invezit o ai vût fortune. A vot agns, par vie che me mari no saveve cemût sbarcjâ il lunari o soi finît a Udin in tun colegjo di muiniis. Di li a Cividât e po a San Domeni fin ae etât di 19 agns. Li o varès di vê scuegnût lâ sot de nae ma ancjemo' ne volte o ai vût fortune e gracie di un barbe o soi lât a finî des bandis di Charleroi, in Belgjo.Ma erie veramentri une fortune di colâ tar un dai plui bruts puescj d'Europe? No, justamentri. Alore no sarès restât li plui di chel tant e dome cun tun diplome di marangon te sachete. Li o ai invezit fat mil mistîrs par lassâ gno fradi continuâ i soi studis fin cuant chi ai podût tornâ a scuele ancje jo. Dai 20 ai 35 o ai studiât dutis lis disciplinis artistichis che mi fasevin gole continuant a lavorâ par vivi. Daspo' par vivi miôr o ai scomençât a fâ ce che fin da piçul nissun mi veve volût lassâ fâ.Ma soredut a doprâ i imprescj chi vevi, lis mês mans e le mê gole di creâ mi a menât plui in sù che i miei condiscepui. Scomençant a piturâ, o ai finît par vê cuâdris tes colezions di cualchi comun ator di Charleroi e Bruxelles, prime di metimi a fâ sculture e finî par fâmi strade tal mont de mode e de architeture di internos par vie dai manichins chi ai fat par Jean-Paul Gaultier, Rochas, Dior, Nina Ricci,Van Beirendonck e un frac di âltris.Il timp, cuant che si é ocupâts, al passe cussi svelt che nancje a no si inacuarzisi de fortune che si à vût;ma ce îse le fortune? Di spès a é chê ch'a ven par reazion ae sfortune e che a ti fâs rabiâ. Cussi se il sucès al ven, al somee normâl parcé che si lu merete.O disarès ancje che le fortune a dipent dal puest indulà che a si si cjate.Se si sta in tune rotonde a si pues vê le fortune di incuintrâ ducje chei che passin li ator.E duncje le mê fortune vere a é le miserie di mê mari che mi à fat lâ fûr finalmentri dal Friûl par lâ a fissâmi in tune rotonde internazionâl che sarès le citât di Bruxelles. Ma di chest o mi soi rindût cont dome plui tart.Passin i particolârs par rivâ a chest post.ch'al é fat juste par vie di chest toc, chi sês daûr a scoltâ e che al rimet dut in cuistion parcé che, finalmentri, di ce soio il plui fiêr?
Di jessi rivât ancje a componi musiche e no dome a sunâ chê di chei altris.Par un pôc di timp o mi fasevi fâ lis peraulis des cjançons da chei altris e ancje i arangjaments ma o no jeri mai sodisfat. Di une bande o jeri obleât di lassâ libertât di interpretazion e di une altre o pestavi di rabie parce che mi trasformavin completamentri le idee personâl chi vevi. Chest lu podevi lassâ fâ in sculture ai miei assistents ma no pe musiche. Siché o ai cjapât dut in man e vuê o puès mostrâ dut ce che mi passe tal cjâf cence vê bisugne di nissun. Forsit une di' mi disarai ch'al jere miôr scrivi in francês o talian o in inglês o spagnûl invezit di scivi par furlan ma par me il plasê al reste simpri chel.
E po, o ai il vantaç di no vê bisugne di fâ bêçs cule musiche e alore o pues sei plui libar.Lu fâs in furlan come s'o vès di riscatâ le mê zoventût pierdude a imparâ materiis che no mi interessavin, a amâ int che a si freave completamentri des mês aspirazions o ancjemo' a cjapâ le rivincite su ducj chei che volevin a ducj i coscj fâmi stâ cujet in tun cjanton prestabilît magari a cjantâ dome gjespui e messis.
Di jessi rivât ancje a componi musiche e no dome a sunâ chê di chei altris.Par un pôc di timp o mi fasevi fâ lis peraulis des cjançons da chei altris e ancje i arangjaments ma o no jeri mai sodisfat. Di une bande o jeri obleât di lassâ libertât di interpretazion e di une altre o pestavi di rabie parce che mi trasformavin completamentri le idee personâl chi vevi. Chest lu podevi lassâ fâ in sculture ai miei assistents ma no pe musiche. Siché o ai cjapât dut in man e vuê o puès mostrâ dut ce che mi passe tal cjâf cence vê bisugne di nissun. Forsit une di' mi disarai ch'al jere miôr scrivi in francês o talian o in inglês o spagnûl invezit di scivi par furlan ma par me il plasê al reste simpri chel.
E po, o ai il vantaç di no vê bisugne di fâ bêçs cule musiche e alore o pues sei plui libar.Lu fâs in furlan come s'o vès di riscatâ le mê zoventût pierdude a imparâ materiis che no mi interessavin, a amâ int che a si freave completamentri des mês aspirazions o ancjemo' a cjapâ le rivincite su ducj chei che volevin a ducj i coscj fâmi stâ cujet in tun cjanton prestabilît magari a cjantâ dome gjespui e messis.
In chest blog, che da plui di un an o ai scuegnût lassâ cun disden par vie che cualchidun mi lu à sabotât, o ai voie di continuâ a zontâ alc di tant in tant.
Alc di bon, a si cjatave bielzà chi e là. Se o a ai fat cualchi pecjât parcé chi no vevi capît, no mi scûsi, ce ch'al é fat al é fat. O mi scûsi dome di no scusâmi ma si soi ce chi soi al é ancje parcé chi ai savût tignî dûr cence fâ masse concessions.
O speri dome di no fâ plui i stès erôrs e par chest o scrivarai di mancul.
Alc di bon, a si cjatave bielzà chi e là. Se o a ai fat cualchi pecjât parcé chi no vevi capît, no mi scûsi, ce ch'al é fat al é fat. O mi scûsi dome di no scusâmi ma si soi ce chi soi al é ancje parcé chi ai savût tignî dûr cence fâ masse concessions.
O speri dome di no fâ plui i stès erôrs e par chest o scrivarai di mancul.
Dut chest, juste par dî chi ai tacât a meti sù lis mês composizions ancje sù Soundclouds e cheste achi a é une des ûltimis che inmo' no vês sintût. A é un tic le mê storie di insumiot chi cjanti ae lisere ancje se il sogjet mi sta tal cûr.Sule finâl de cjançon, o vuei dî che si sta miôr sule tiere che sot e daspo', cun dut ce ch'al sucêt pal moment tal mont indulà che ancje i plui grancj paîs a van in faliment, cui nus disial che une di' le inflazion no rivi ancje lassù e ducj chei che son lâts in paradîs a no sedin parâts jù tal infier par fâ puest ai gnûs sants di une altre religjon?
Ma in ce an rivaiso achi? Al sarès pecjât di sei stâts cussi tipicamentri furlans da ignorâ ogni artist tant ch'al jere in vite par scuvierzilu dome cincuante o cent agns dopo:-) Ma o vês le scuse di dî, che no ai fat nuie par deventâ popolâr, anzit, mi soi praticamentri platât.
Ma in ce an rivaiso achi? Al sarès pecjât di sei stâts cussi tipicamentri furlans da ignorâ ogni artist tant ch'al jere in vite par scuvierzilu dome cincuante o cent agns dopo:-) Ma o vês le scuse di dî, che no ai fat nuie par deventâ popolâr, anzit, mi soi praticamentri platât.
15 nov 2012
Cjançons d'amôr furlanis
Lis cjançons d'amôr furlanis a son raris. Come se i furlans a vessin pôre di mostrâ i lôrs sentiments. Fasin alore une biele ecezion cun tune balade sentimentâl e romantiche zuiade da doi vêrs morôs il di dal fidanzament. Se po o vês chê di fâ compagn...
Iscriviti a: Post (Atom)


c: text/html

text:
In chescj dîs a colin i 40 agns di chel 6 di Mai 1976 cuant che il Taramot al fiscà il Friûl. Impussibil contâ dute chê storie, no rivin a contâle dutis lis intervistis e i articui che si lein in chest periodi. E alore o vin decidût di scrivi di un lûc simbolic, li che si conte cheste tragjedie in tancj dai siei aspiets: il museu dal taramot Tiere Motus di Vençon; screât che nol è di tant, intal 2009, che in tancj furlans ancjemò no cognossin. Volût a fuart de associazion dai Comuns taramotâts e sindics de ricostruzion dal Friûl e metût su in gracie dal contribût de Regjon e de CRUP, uficialmentri al sarès “mostre permanente” e no museu par vie des solitis de burocrazie taliane. Culì si conte di cheste tragjedie tremende e di cemût che i furlans a àn cjatât tes lôr lidrîs fondis la fuarce di tornâ a jevâ sù e di resurî ducj insiemi, cuntune ricostruzion che e je stade esemplâr pe partecipazion dal popul e pe vore des istituzions, cognossude come model Friûl.
La mostre e conte il moment plui tragjic e tal timp stes plui nobil de storie moderne dal Friûl dopo de seconde vuere mondiâl. E je dedicade aes vitimis, ai socoridôrs, a ducj chei che a son stâts positivementri solidâi cul Friûl taramotât, ai autôrs de ricostruzion, al popul furlan.
A ‘nd fevelìn cun la curadore de mostre, l’architet Floriana Marino.
Architet, mi diseve che il museu al à dentri dâts e materiâi che a son stâts metûts dongje cun tante fature…
Sì, ogni dât e materiâl al è stât concuardât e metût dongje cun tant lavôr in gracie dal grant sburt de associazion dai Comuns taramotâts e sindics de ricostruzion dal Friûl. Lavôr precîs e fat traviers di tantis verifichis. Chest parcè che e je ancjemò une grande sensibilitât di bande dai furlans su chest teme. Robe che si note ce tant di bande di une persone come me che no je nassude chi. Ma jentrant planc planc in cheste storie o ai capît parcè.
––
Cuâl isal il percors che o vês ideât par contâ cheste storie?
La mostre e je metude ju in 12 salis a teme: dal cricâ dal dì dai 7 di Mai, ai prins jutoris, al esodi daspò des scjassadis di Setembar, il rûl des istituzions e la storie stesse de vite cuotidiane dal popul da lis tendopolis ai funerâi. Dut cun tantis fotografiis, ricostruzions grafichis, filmâts, materiâi interatîfs.
––
Il museu nol è dome lûc de memorie ma al à il compit ancje di educâ, ise vere?
Propit cussì: a son gnûfs spazis dedicâts ae formazion e al aprofondiment sientific. Un laboratori didatic al è furnît di imprescj e materiâi che i visitadôrs a podaran interagjî cun lôr, bogns di fâ cognossi ce che al è un avigniment sismic, cemût che si studiin i taramots, e tirâ sù al pericul. ❚
✒ Dree Venier
_______
LA MOSTRE
La mostre permanente Tiere Motus e je li dal palaç Orgnani Martina in vie Mistruzzi n. 4/9 a Vençon (UD)
ORARIS DI VIERZIDURE: di lunis a joibe 15 – 19, di vinars a domenie 9 – 13 / 15 – 19
COST DAI BILIETS: 5 euro, riduzions 4 euro, scuelis 3 euro.
Tiere Motus. Storie di un taramot............
In chescj dîs a colin i 40 agns di chel 6 di Mai 1976 cuant che il Taramot al fiscà il Friûl. Impussibil contâ dute chê storie, no rivin a contâle dutis lis intervistis e i articui che si lein in chest periodi. E alore o vin decidût di scrivi di un lûc simbolic, li che si conte cheste tragjedie in tancj dai siei aspiets: il museu dal taramot Tiere Motus di Vençon; screât che nol è di tant, intal 2009, che in tancj furlans ancjemò no cognossin. Volût a fuart de associazion dai Comuns taramotâts e sindics de ricostruzion dal Friûl e metût su in gracie dal contribût de Regjon e de CRUP, uficialmentri al sarès “mostre permanente” e no museu par vie des solitis de burocrazie taliane. Culì si conte di cheste tragjedie tremende e di cemût che i furlans a àn cjatât tes lôr lidrîs fondis la fuarce di tornâ a jevâ sù e di resurî ducj insiemi, cuntune ricostruzion che e je stade esemplâr pe partecipazion dal popul e pe vore des istituzions, cognossude come model Friûl.

robotstxt: allowed

filter: keep


text:
“La mê famee ‘e jere di contadins; o jerin in tanc’ fradis, o vevin stale e o fasevin ancje un pôc di formadi, di chê formadeutis picˇulis ch’a jerin chê volte a Pucˇui. O vin savût de vuere une dì ch’e jere fieste, o vignivin a cjase di messe; di un moment al altri, quanch’o sin fûr di glesie, o viodìn i manifesc’: dîs classis riclamadis a colp! Si chè lì duc’ si son metûts a vaî, duc’ a levin a lei, a lei e a disevin: ‘Al è ancje il gno omp, al è ancje gno fì!’”
Cussì e scomence la prime des vincj testemoneancis su la prime vuere mondiâl, racueltis in chel di Puçui par cure dal grop Aghe di pocˇ e dal Comitât furlan pe pâs intai agns dal Otante dal secul passât. Puçui, come che si sa, al à vût une zornade tragjiche ai 30 di Otubar dal 1917, daspò de disfate di Cjaurêt. La int e à viodût la vuere jentrâ direte dentri intes stradis dal paîs, intai bearçs, intes cjasis. Chei che a contin a jerin fruts, in chê volte, al plui adolessents, a vevin lis etâts dai zûcs o dai prins morosets. E la vuere ju à sbatocjâts cuintri une realtât fate di tristerie e di violence. Nissune retoriche patriotiche o nazionaliste, duncje, ma dome il contâ sclet e sut di oms e di feminis che chê tragjiche esperience le vevin vivude su la lôr piel. Peraulis veris e, des voltis, tremendis: ‘O voi sul barcon e propi ta chel moment o viot a copâ gno pari’ (p.28); ‘Alore chei puars soldâts, plens di fan, plens di sêt, j àn trat te schene e al è muart cussì, su la place, chest majôr ch’al voleve fâ ancjemò resistence, par fâ murî duc’ alì’ (p.79).
Peraulis cjapadis sù juste in timp: la testemone plui zovine, Concete Gambone, e jere nassude intal 1908, chê plui anziane, Anute Marduche, intal 1893 e i agns a àn chel brut vizi di cuinçânus ducj! Tant plui impuartant il lavôr di Viola che al è rivât adore a salvâ i ricuarts di chês vicendis.
In bas des pagjinis e je la traduzion taliane, domandade, des voltis, dai stes intervistâts, par vie de scjarse abitudin a lei furlan.
Interessant ancje il fat che scuasi ducj i cognons dai intervistâts a gambiin cu la traduzion: chei furlans sono sorenons? O ben saressino chei i vêrs cognons, gambiâts dome pe manie di talianotâ de burocrazie?
Di segnalâ ancje lis cutuardis fotografiis di epoche e il saç introdutîf di Lucio Fabi che al clarìs ben ce maniere che al va let chest libri: nol è un libri di storie. Al è tant di mancul. Ma ancje tant di plui! ❚
Laurin Zuan Nardin
SIMPRI BOGNS. Giacomo Viola, No vin durmide une lûs. Testimonianze popolari nella Grande Guerra in Friuli, Udin, 1987............
“La mê famee ‘e jere di contadins; o jerin in tanc’ fradis, o vevin stale e o fasevin ancje un pôc di formadi, di chê formadeutis picˇulis ch’a jerin chê volte a Pucˇui. O vin savût de vuere une dì ch’e jere fieste, o vignivin a cjase di messe; di un moment al altri, quanch’o sin fûr di glesie, o viodìn i manifesc’: dîs classis riclamadis a colp! Si chè lì duc’ si son metûts a vaî, duc’ a levin a lei, a lei e a disevin: ‘Al è ancje il gno omp, al è ancje gno fì!’”


text:
#11 – Il diaul — E je opare di perdizion e di pecjât! Cussì Pre Pieri al veve sierât la predicje, par pôc compagnant lis peraulis cuntun pugn su l’altâr. Ros in muse e cu la bocje che e tremave, al fumave di rabie, someant un turibul stropât. Il plevan dal paîs nol sopuartave la gnove buteghe di Matilde, metude [...]
Categorie: Gjenar zâl
di Leonore #1150 [...]
Dopo che i oms da ostarie lu vevin sbeleât par ben, Pauli Matuç si jere rabiât e al veve prometût che si sarès copât, sfantantsi intun mût straordenari. Si sarès butât jù dal cjampanili! Une pidade tal cûl dal ostîr lu veve slontanât e Pauli al jere lât a cjase sbrufant e pontant il dêt viers chei oms che cumò [...]
Scalembri, barbe rasade ae perfezion, un voli cussì celest che al sameave tirât fûr dret dal cîl dopo che al à plot. I plasevin lis cjamesis, massime chês blancjis, e sa lis botonave fin al ultim boton dal cuel. Al passave cetant timp fûr cjase, al cjaminave par chilometris dome pal gust di cjaminâ. “Da vâstu?” i domandave Rine, la [...]
La nuvice che vuê ducj i fasin fieste, cincuante agns indaûr e jere dabon un sclopon. Di biele vignude, cjavei luncs e neris, voi grancj e verts. Ducj i fasevin lis bielis; ducj le varessin cjolte daurman. E jê si preseave, zuiant un pôc cun ducj. Ma po e tacà a fâ pardabon, danttes curtis a chei che no i [...]
Il Comissari Rocheton al cjalave fìs par tiere il grum di cinise. – Chi al è stât cometût un delit, – al diseve fra sè. – Un brut delit, salacor un dai plui bruts e triscj che o vedi mai viodût. Intant, di lontan, un pont neri al deventâve simpri plui grant, fintremai di figurâ la stampe di un omenut. [...]
Il fat che la femine cjatade a fos stade copade, no si podeve meti in dubi. No si podeve meti in dubi nancje il fat che il curtìs insanganât cjatât dongje il so cuarp al fos la arme dal delit. E nancje il fat che la femine a fos parone di mieze citât, no si podeve meti in dubi. Ma [...]
Il Comissari Rocheton al cjalave fìs, dongje da cise. Spilot intant, al cjaminave sù e jù, spietant che il so amì al disès cualchi peraule. – Chi al è stât cometût un delit. Un om al è stât copât e il sassin scjampât. Par tiere si viodeve une grande olme. A jere a forme di om, cui braçs spalancâts. Dentri [...]


text:
Inte storiografie taliane, il profîl de civiltât turche al ven dispès ridusût a cualchi linie aprossimade e svelte. Gjeneralmentri a vegnin piturâts tant che barbars crudêi piâts de sêt pal sanc dai bogns e brâfs cristians, fanatics dal lôr diu, Allah, e miscliçâts intune meste là che lis informazions storichis si smamissin e al reste dome che il savôr lami di une sugjestion imprecise, plui ispirade de liende che no de veretât. O savìn che bielzà intal secul XIII, salacor sburtadis di altris popui o di une cundizion climatiche spaventose, tribûs di mongui che si cjatavin intal cûr de Asie si moverin bande soreli a mont, concuistant in pôc timp chê fasse di teritori che e divideve il ream dai Czar de Russie dal altiplan iranian. Il princip Osman, intal 1326, al rivà a concuistâ la citât di Bursa, centri di une grande rêt di marcjâts e di caravanis, che e deventarà la prime grande capitâl di chel ream che al passarà ae storie tant che Otoman. Il sultan Suleyman, inte seconde metât di chel stes secul, al rivà a inserîsi jenfri lis cuistions teritoriâls dal imperi bizantin, cjapant volte par volte un toc dal so teritori. Ma prime di concuistâlu, la strategjie turche e jere chê di scjafoiâlu ben planc intune smuarse di control teritoriâl, dal moment che la flote bizantine e continuave a jessi une des plui impuartantis di dut il Mediterani, e i turcs no podevin dal sigûr jessi competitîfs. Cussì, la prime grande ponte di espansion e fo indreçade sui Balcans, a someti lis popolazions dai slâfs che a vivevin inte aree de Serbie (la bataie epocâl di Kosovo Polje dal 1389) e de Bulgarie (1393). Cheste grande espansion e fo blocade di un princip orientâl, Timur il grant (Tamerlan, inte tradizion ocidentâl), che al rivà a jessi antagonist dai turcs intal control dai trois carovanîrs bande soreli jevât. La potence di Timur e obleà i sultans a fermâ la lôr espansion fin almancul al 1444, cuant che Murad II, a Varna, al rivarà a distruzi une armade cristiane là che serps, polacs e ongjarês a saran decimâts de potence dai cavalîrs otomans, ecezionâi e bogns di scombati a cjaval e di doprâ l’arc intal stes timp, fasint stragje di nemîs. Garantide la predominance su la tiere, al sarà Mehmet II, intal 1453, a concuistâ in maniere definitive la citât di Costantinopoli, che di in chê volte e cambiarà il non in Istanbul. La fuarce di chest imperi e sarà tant grande che i turcs a rivaran, ae fin dal ‘600, fin aes puartis di Viene, cuant che al tacarà il lôr declin. Ma, daûr di cheste organizazion militâr perfete, e jere un cort imperiâl che e saveve ben promovi culture, art, filosofie e bielece, tignint insiemi une gjeografie che e leve dal Egjit ai confins cu la Mongolie. Inteletuâi cristians di lenghe greghe, slâfs, ebreus, sirians, armens a contribuivin ae costruzion di une coinè culturâl di profîl cetant alt, che e savarà dialogâ cul mont ocidentâl e no dome combatilu. Ancje in chest câs, une storie dute di scuvierzi, plene di stupôr e di maravee. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
… NO JE UN OPTIONAL !
e je de setemane lade (07.07.08) la decision de Consei comunâl di Pordenon di tirâsi fûr de aree là che si metarà in vore la gnove leç regjonâl su la lenghe furlane.
“Daûr di cheste decision – al à spiegât il Sindic – a son massime dôs motivazions: une plui di stamp formâl, ven a dî la mancjance di un at formâl dal Comun che al domandàs la inclusion dal teritori inte aree furlanofone; e une plui sostanziâl, cu la preocupazion pai servizis previodûts de leç e pai lôr coscj. Il prin citadin di Pordenon al domande une revision de leç regjonâl sul furlan, orientade plui sui aspiets culturâi che no su chei dai servizis linguistics pai citadins. Par chest – al à zontât – no si podeve rimandâ il vôt di cheste delibare, che e vûl dâ un segnâl fuart ae Regjon par mendâ la leç.”
FURLANS FEVELAIT FURLAN CHE AL E’ ONÔR E NO VERGOGNE !
Fuarce Friûl 😉
… Di Zenâr 2008 a tachin i CORS PRATICS DI LENGHE FURLANE, in cetancj comuns de Regjon. Si fondin soredut sul studi de gramatiche e de grafie de lenghe furlane. Chescj cors a nassin cun chê di stiçâ la int a lei e scrivi par furlan, e di aprofondî i aspiets storics e culturâi, leteraris e des tradizions popolârs; cul stes fin, in armonie cui cors, la SFF e inmanee lis lezions viertis, ven a stâi conferencis viertis a ducj, e gjitis in chei puescj de nestre regjon che a àn un particolâr interès storic e artistic.
Lis lezions a son viertis a di ducj, cence nissun limit ni di etât ni di titul di studi, tant plui che nol covente che i frecuentants a savedin za il furlan.
I argoments parferîts a son: leture dai autôrs plui rapresentatîfs de leterature furlane, elements di storie dal Friûl cun riferiments ae storie taliane e europeane, gjeografie regjonâl, gramatiche, sintassi, grafie de lenghe, esercitazions pratichis di leture e scriture, elements di storie de art e des tradizions popolârs.
Par viodi la liste dai comuns dulà che si davuelzaran i cors, cu la indicazion dal calendari des lezions visite il sit de Societât Filologjiche Furlane
M A N D I ! 😎


text:
Sezion relative as OPARIS PUBLICHIS, cemût mostrât a l’art. 38 dal d. lgs. 33/2013
1. Lis publichis aministrazions publichin tempestivamentri sui propi sîts istituzionâls: i documents di programazion ancje pluriennâl des oparis publichis di competence de aministrazion, lis linîs guida par la stime dai investiment; lia relazions anuâls; ogni altri document destinât in ta l'ambit de valutazion, metûts jenfri lis opinions dai valutadôrs ch'a si discostin de cernite des aministrazions e lis conclusions des valutazions ex post ch'a van fûr da lis valutazions ex ante; lis informazions relativis ai Centros di valutazion e verifiche dai investiments publics di cui a l'articul 1 de leç 17 Mai 1999, n. 144, includudis lis funzions e i compits specifics a jessis assegnâts, lis proceduris e i criteris di individuazion dai components e i lôr nominatîfs.


text:
Al sarà ancje scontât ma mi vegnin dal cûr i auguris di bon Nadâl e bon an, a voaltris letôrs prime di dut, e po dopo a ducj i furlans.
Nol è stât un 2010 facil pal Friûl: si sperave intune riprese de nestre economie, ma chel pôc che si è viodût nol baste a cuietâ la pôre di pierdi il puest di vore, di meti i dincj su pe gratule ancjemò di plui pal an che al ven.
Ma chest al capite in dute Italie, un paîs par altri sbarlufît e cuntun guvier che al clope, dulà che il pinsîr no si sburte sul doman par cirî soluzions, ideis, risorsis in maniere strategjiche, ma al cjale dome ai interès dal moment de sô clape politiche.
E il Friûl, che si puartave daûr la definizion di laboratori politic, ven a stâi di un lûc privilegjât di pinsîr e di elaborazion, cu la fantasie di cirî ancje trois gnûfs tal interès de int, al è la copie spudade dal »Biel Paîs» tal pantan dal imobilisim.
Par dîle dute no je vere che no si môf nuie, ma chel che al ven indenant al fâs vignî i sgrisui.
Prime di viodi chei che a son i imprescj doprâts, fermìnsi un moment sul pinsîr di fonde di chestis manovris.
Strucje, strucje e ven fûr la concezion che il Friûl nol esist, se no dome come espression aministrative leade a Vignesie Julie, tant che Regjon in sumis.
In font nancje plui cussì speciâl, viodût che te riforme federaliste a stan miôr chês altris regjons.
Une volte glotût de Regjon, ce che al è il Friûl vîf, e no su la cjarte o sul computer, al conte pôc e nuie.
Salacor al pues jessi doprât par fâ passâ eletrodots, Tav. Al pues jessi un lûc ideâl ancje par une centrâl nucleâr, dut, nancje dîlu, in non dal progrès e presentât tant che un vantaç pai furlans che in tancj a vuelin fâ passâ par sotans, ma che invezit tant gnognos no son e duncje i lôr calcui a àn scomençât a fâju. Si son acuarzûts che la alte velocitât al Friûl e puarte pôc e nuie, e tal stes timp no si svilupe la ferovie Pontebane, che la energjie che o vin e je avonde par nô e dute chê altre e vignarà vendude dai privâts.
Si podarès lâ indenant. Dut câs la conseguence e je dome une: cualchidun nol sta fasint i nestris interès! Che al sedi ancje lui furlan nol impuarte, di esperiencis di chel gjenar a ‘nd è avonde te nestre storie.
Ce restial alore di bon in chest 2010? Prime di dut che o sin ancjemò chi a contâle, anzit a scrivile, e in seconde che fint cumò no son rivâts a passâ.
Une lezion grandone nus rive de manifestazion di Paluce e prime ancjemò dal Comitât pe difese dal Friûl rurâl. Cence dismenteâsi che a àn cjacarât tant di fusion des dôs universitâts, ma ancje chi no son rivâts adore a cumbinâle.
Un an di resistence, un an di tantis bandieris ator pes stradis dal Friûl. Simpri pocjis, ma simpri di plui. Auguris.
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
… FUARTE @ F R I U L I – DOC
Obietîf di Glesie furlane ( glesiefurlane.org ) al è chel di cognossi, studiâ, promovi, valorizâ cun ricercjis, publicazions, incuintris dut ce che al rivuarde la dimension religjose te culture furlane cirint tant traviers lis fonts storichis che la realtât contemporanie. …par la cuâl la associazion e à cjapât cun plasê la pussibilitât di partecipâ a la prossime edizion di Friuli Doc dai 17 ai 20 di Setembar 2009….
… L’apontament al è duncje di joibe ai 17 fin domenie ai 20 di Setembar sot dal tendon di place Venerio, daûr de glesie di Sant Francesc, dulà che i visitadôrs a podaran cjatâ ancje i libris di pre Antoni Beline (1941-2007), ma no dome, domandant informazions e podint cognossi miôr cheste associazion che e cjale al avignî dal Friûl di vuê cence dismenteâ il patrimoni inestimabil che al ven da la tradizion dal Patriarcjât di Aquilee.
o zontarês che si podaran incuintrà ancje chei de redazion de Patrie dal Friûl par la cuâl al è un ocasion di no pierdi 😉
Sperin di cjatâsi ducj là, sot dal tendon di place Venerio!
Fuarce Friûl !
«O ai cirût di volêi ben ae mê tiere furlane, part dal mont , e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
Mensîl di informazion, politiche, culture, in lenghe furlane:
ogni mes al è dedicât a un gnûf argoment


text:
Sì. Le ai cjatade sot di un vieri mobil incarulât, sul cjast, o miôr – fasìn i figos, dai – tal gno “loft”. Une balute di plastiche, mieze rosse e mieze trasparente, cun tal mieç un cercli di cartoncin e la muse di Michele Dancelli, il coredôr. Me veve regalade un gno bon probarbe, Remo. Mes regalave simpri, chês balutis, e cussì mi jeri fat une colezion cun Mercks, De VlÆminck, Gimondi, Basso, Bitossi, Motta, Adorni, Zilioli e vie indenant…
A Lignan, te splaze dai predis, a la colonie Rosa Mystica, o fasevi lis garis tes pistis di savalon, cun Fantin e altris canais. O fasevin il Zîr di Italie, la Freccia Vallone, la Milano-Sanremo e, cuntun paviment di capis, ancje la Parigi- Roubaix… si sa… il pavé…
E cualchi timp prime, prime che mi regalassin il mappamondo, mi jeri fat une mê cosmogonie. Mi disevin che la Tiere e jere taronde ma jo le viodevi plate e alore mi soi dit: e sarà taronde come la balute di Dancelli. Nô o sin a stâ sul cartoncin, la emisfere sot di nô, chê rosse, e je la Tiere vere e proprie, la emisfere parsore di nô, chê trasparente, e je il cîl.
La mê cosmogonie e je durade pôc… cuant che Bertulin mi à regalât il mappamondo alore dut al è deventât clâr.
Figuraitsi che al dì di vuê e je int adulte che e pense a la Tiere come a la balute di Dancelli! E no ju metin tal manicomio. Cui sa parcè.
Bon. Dutis chestis nainis mi son tornadis iniment vuê, tal “loft”… cui sa cemût mai che la balute, uniche sorevivude de serie, e je saltade fûr cumò… no je la prime volte che o scovi il cjast…
di Checo Tam
#941


text:
Çopule
Cun dute probabilitât il cjistiel al fo fat sul principi dal secul XI par difindi la strade che dal vât sul Tiliment e menave a Portus Naonis (Pordenon), menaçade des scorsenadis dai Ongjars.
In principi il feut al jere dai duchis di Austrie e al fo assegnât a une famee che int cjapà il predicât, passant, po, ai siôrs di Voleson e a chei di Mels-Prodolon. Dal 1405, cjistiel e jurisdizion a forin infeudât ae famee dal patriarcje di Aquilee Antoni Panciera, parone ancjemò in dì di vuê. Une volte il cjistiel al veve un sisteme di difese fat di trê centis di mûrs cun fossâi, par une part ancjemò conservâts, puartis e tors. Di chestis e je ancjemò sù, ancje se crevade, la tor maestre, plaçade cuasi tal mieç dal complès dal cjistiel di cumò. I afrescs di Pomponi Amalteu a imbilisiin il curtîl interni e, gjavât tal spessôr di une parêt esterne, al esist ancjemò un piçul studi rinassimentâl cuntune stue viere in maioliche e un sofit di len bielissim, dorât e piturât.
In principi il feut al jere dai duchis di Austrie e al fo assegnât a une famee che int cjapà il predicât, passant, po, ai siôrs di Voleson e a chei di Mels-Prodolon. Dal 1405, cjistiel e jurisdizion a forin infeudât ae famee dal patriarcje di Aquilee Antoni Panciera, parone ancjemò in dì di vuê. Une volte il cjistiel al veve un sisteme di difese fat di trê centis di mûrs cun fossâi, par une part ancjemò conservâts, puartis e tors. Di chestis e je ancjemò sù, ancje se crevade, la tor maestre, plaçade cuasi tal mieç dal complès dal cjistiel di cumò. I afrescs di Pomponi Amalteu a imbilisiin il curtîl interni e, gjavât tal spessôr di une parêt esterne, al esist ancjemò un piçul studi rinassimentâl cuntune stue viere in maioliche e un sofit di len bielissim, dorât e piturât.


text:
“Pasche di ulîf si jes fûr dal nît”, si dîs sot Primevere, e si spere propit di podê gjoldile cheste Vierte che e je rivade. Di podê gustâle, lant ator pal Friûl a profitâ di dutis lis sôs maraveis. E se “un flôr nol fâs Primevere” come che e dîs la detule, la musiche no mancje di cjants dedicâts a cheste biele stagjon. Tornant duncje tal mont des vilotis, a ‘nd è tantis e bielis su chest sogjet. Tacant de famose “Plovisine” di Pietro Zorutti, musicade dal compositôr tumiecin Giovanni Battista Cossetti, dulà che «la nature va in amôr», come che al recite l’ultin viers. Ancjemò Zorutti, musicât in chest câs sedi di Arturo Zardini, sedi di Mario Montico, al conte di cheste biele stagjon in “Gnot d’Avrîl”, là che a un ciert pont al dîs: «Jé Primevere inamorade. Svole lizere spandine rosate cu’ la zumiele par la taviele».
Dut di Zardini, musiche e peraulis come che al jere usât, al è chest andantin: «Primevere benedete, l’è tant timp ch’i ti spietìn. Fâs florî la nestre tiare di un biel manto verdulin. Cussì quant la mê morôse va tal miez dal so zardin, ancje jé sarà ‘ne rose, mi dirà “Ven cà, ninin”».
◆ Une des plui cognossudis sul teme e je chê vilote – di autôr e no popolâr – che Gjso Fior al è rivât a discuvierzi cui che le à scrite, deventade famose prin di dut midiant de regjistrazion fate dal Côr di Comelians, direzût di Luigi Garzoni, pe cjase discografiche Odeon Fonotipa di Milan, che al coreve l’an 1930. Une cjantose scrite tal 1926 di un ciert “Pieri di Sandenêl” e che e tache cussì: «Jé tornade Primevere, cui soi mil e mil odôrs, dut il mont al mude siere, duc’ a tornin i colôrs».
◆ Di Luigi Nimis e Alcide Bujatti e je “Cisilute d’Avrîl”, e inte tierce strofe si sint: «Ti spietavin duc’, morute, par sintî la nuvitât. Che je cà la Primevere, che l’Inviâr al è passât».
Tante poesie in dutis chestis cjantadis, sore di melodiis ispiradis, in forme di vilote, par un cjant che al pues jessi eseguît – come che si sa – sedi di soliscj che in forme corâl. Diviers côrs furlans a àn in repertori une altre cjantose cognossude sul argoment, o ben “La viarte” di Gian Battista Gallerio e Luigi Garzoni: «Dopo in cà che ti sospiri, che ti clami da lontan! Benvignude sisilute, benvignude ancje chest an». Cussì e tache e, come ta chês altris cjançons, al è dut un florî, l’aiarut lizêr intes campagnis, gnûfs colôrs, serenitât, ucieluts, rosignûi, sisilis, paveutis e la biele furlane, dispès viodude tant che une moretine, tal prât a cjapâ sù garofui e altris rosis. Come che e recite une des vilotis citadis: «Cuant che il cuc di tra lis fras’cis la sô nenie al mole fûr, co la gnòtule pe vile ven a dî che si fâs scûr. Ciante, ciante, rusignûl, lis belezzis dal Friûl». ❚


text:
Ancje il vivi, a voltis, al è fadiôs. Si stente a cjatâ motivazions che a dedin sens a dutis lis fadiis, ai sacrificis e delusions e ilusions che a contornin la vite. Ma al baste ancje un lusorut o un segnalut piçul piçul par tornâ a ripiâsi, cjatâ sgrimie, cjapâ flât e sintî che la vite no si distude, che la sperance no mûr.
Pre Roman
La stele e la viole
In chest mont tocje cjatâ fûr une reson no false par vê la fuarce e il gust di lâ indenant.
Personalmentri, cence scartâ altris stradis come i libris e la reson, o preferìs cirî un lusôr dentri di me e cjatâ resons di sperance te esperience di ogni dì.
Cuant che il cîl al è dut neri di burlaç, scûr come une bocje di lôf, nissun nol è cussì sfaçât di pretindi une sclaride di cumò a dibot. Si contente cun cetant di mancul. Di fat, a pene che al viôt une cuarte di cîl e un sbit di stele, une di numar, al berle content: “Cjale po, cjale! Al ven seren!”.
La stesse robe cuant che il crût dal Invier ti fore i vues e il cûr. Nissun nol pretint di viodi a florî ogni sterp o dutis lis cjarandis e lis cisis. Adiriture al stonarès. Baste rivâ a cjatâ, intun cjantonut rimit, une viole. Lis violis no van a cuintâi. Ma za il cjatânt une ti fâs capî che ancjemò une volte la vite e à vinçût su la muart e che il mont al sta tornant a lâ de bande juste.
* * *
Par chel, mi somee di podê paragonâ il ream di Diu a une stele e a une viole.


text:
Resto:: schedis didatichis par imparâ a cjalâ lis oparis di art in Friûl / [par cure di Elisa Bado ... et al.]. - Udin : Societât filologjiche furlane, 2021. - 111 p. : ill. ; 30 cm. - (I Cuaders dal Docuscuele ; 4)
Collana:I Cuaders dal Docuscuele
Anno edizione:201
ISBN:978-88-7636-357-3
Prezzo:€ 10,00
Prezzo Soci SFF:€ 7,00
Contenuto:Racuelte di 70 schedis didatichis, ognidune dedicade a une divierse opare presinte tal panorame artistic furlan, metudis in ordin cronologic des origjins fin al dì di vuê. La opare e à doi intindiments: supuartâ l'insegnament de lenghe furlane e la cognossince dal patrimoni locâl e sugjerî une metodiche divierse di chê tradizionâl al studi de storie de art.
Condividi
-30% per i soci
della Società Filologica Friulana
Spedizione
Le spese di spedizione (porto, imballo e bollo) sono a carico del committente. La merce viaggia a rischio dello stesso committente.


text:
Ce sucedaraial tal 2015 intal mont dal lavôr? Lis robis larano in miôr, in piês o restarano tant che intal 2014? Al è clâr che la sfere di cristal no le à nissun e che nancje la CISL di Udin, che par so cont o stoi daûr dal manifaturîr, e je in stât di dî cun ciertece, vuê par doman, cuale che e sarà la realtât economiche e di vore che o vivarìn dilunc dal an. Ciertis considerazions e previsions, però, la CISL furlane e pues puartâlis indevant, no azardâlis, par vie che e je fuarte de esperience concrete maduride intal lavôr intens cuotidian fat dongje des lavoradoris e dai lavoradôrs e ancje in virtût des analisis e dai aprofondiments che, in maniere periodiche, la CISL teritoriâl e promôf par capî miôr cjapâ il contest e il senari economic e sociâl locâl. Propit su chest mensîl, tancj sindicaliscj une vore impegnâts “in prime linie” intai varis comparts (siderurgjic, dal len, metalmecanic, dai servizis) a àn vût mût di contâ di impresis singulis, di setôrs e di distrets in crisi profonde e ancje, par fortune, di realtâts che a van ben e che fintremai a cressin. Al net des aziendis che a àn sierât parcè che a son falidis o a àn fermade la ativitât, e di chês che a àn ridot za il personâl sestantsi a un nivel inferiôr di faturât, a son ancjemò masse lis realtâts in afan e in crisi. Ancje se i dâts a disin di un miorament lizêr des esportazions, o sin lontans dal recupar di dut ce che in chescj agns al è stât pierdût intai marcjâts forescj di un manifaturîr tant puartât propit pal trafic in esportazion. Simpri intal nestri teritori si son viertis altris busis enormis tant che la crisi dal cumierç e de distribuzion cooperativistiche. Simpri in Friûl il turisim di mont al è in cjadude libare e chel maritim nol va par nuie ben. La Regjon Friûl-VJ, intun cuadri cussì preocupant, e à dut câs savût e podût frontâ e inviâ a soluzion ciertis situazions tant critichis tant che, par esempli, la Electrolux e la Mangiarotti. La Regjon e à prodot ancje un plan su la economie e il manifaturîr, clamât “rilance imprese”, cul intindiment di razionalizâ, rindi plui eficients e meti a sisteme ducj i struments publics e parapublics che in cualchi mût a àn a ce fâ cul mont des impresis. Chest al va ben, ma si à di procedi ancjemò di plui inte strade des riformis, rindint plui bon e mancul dispendiôs dut ce che di public al esist in cheste Regjon. Tornant ae considerazion che la industrie furlane par rilançâsi e à di cjatâ marcjâts forescj, al è di rimarcâ, par esempli, cemût che si imponi une riforme che e semplifichi i numerôs e distacâts ents preponûts ae internazionalizazion des impresis par dâ eficacitât ae lôr azion. Dut chest al è une cundizion necessarie, ma forsit no ancjemò suficiente, par rianimâ in maniere energjiche il manifaturîr e par creâ gnûf lavôr. Par invertî il cicli al coventarès un “shock keinesian” ma, magari cussì no, lis risorsis publichis a disposizion no bastin. I amortizadôrs sociâi, tant che casse integrazion vuadagns ordenarie, straordenarie, in deroghe e i contrats di solidarietât che a tegnin i lavoradôrs ancorâts ae imprese no son eternis. In plui di cualchi situazion, di fat, a stan par esaurîsi. Par tantis lavoradoris e lavoradôrs, duncje, la prospetive e je chê di jessi sostignûts intal redit par un periodi ancje chel dal sigûr a tiermin, ma il lavôr al è pierdût in maniere definitive! E vuê cjatâ une gnove ocupazion al è tant che vinci ae lotarie. ❚
✒ Paolo Mason, Segretari CISL Udin
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
A disin di fâ une gnove autostrade, di Glemone a Cimpel. Cemût no jessi contents? Cussì lis trutis dal Nunciel a rivin frescjis a Glemone, e lis trutis dal Orvenc a rivin frescjis a Pordenon.
◆ E i purliliês magnamadone, si lu sa, no mangjin nome madonis, ma a van mats pal lidric; pa la cuâl, i glemonats a àn benzà tacât une produzion industriâl di lidric tipic di Glemone, dut sta a viodi se lu clamaran il lidric Gabodul o il lidric dal Cuarnan. Però fat come cu va, cun ducj i stemis e ducj i acronims che in dì di vuê a coventin: DOC, DOP, IGT, IGP, STG, PAT, PDM, IBM, DJ, ANA, NASDAQ e v.i. Il camion navisele, cjamât di raìcio, in mancul di un cuart di ore al rive tal parc de vile Correr Dolfin par contentâ dutis lis feminis di Rorai Piçul e des vilis dulintor: autostrade al vûl dî “just-in-time-delivery” che vuê, nancje di dîlu, une societât evolude no pues fâ di mancul dal “just-in-time-delivery”.
◆ Chei di Cordenons, simpri pronts a nulî l’aiar des palanchis, a slargjaran i lôr arlevaments di folps che ducj in Friûl cognòs e presein. Cu la autostrade, i folps ti rivin in place dal Fier intun marimoment par contentâ ducj i gourmets di Glemone, e ancje chei di Plovie.
◆ Une valadrive di berbars dal Atlant marochin, cui lôr trops di cjavris e ce cu baste di becs e i lôr fedârs, no viodin la ore di logâsi sot dal gnûf puint sul Tiliment. A fasaran il formadi “Cjavrin dal Puint” che, benzà lu disin i economiscj, al sarà une “ecelence dal teritori” sfulminade intun marimoment a Davian e a Pinçan.
◆ Glemone e à un turisim flap a dî pôc, ma volêso meti cumò che a rivaran a turbis chei di Pordenon par un selfie sot dal Sant Cristoful e une “ombra” di Tocai te ostarie in face par bagnâ la peraule prime di gustâ, cussì, tic e tac, su pai stecs, timp che si scjaldi la mignestre o che e boli la aghe de paste.
Osovans e trasagans, chel compagn, jù ducj a Pordenon par un selfie sul puint di Adam e Eve, e un tai sot San Marc. Tornant indaûr, si fermin a Cordenons par jemplâ zeis e seglots di folps frescs, plui frescs di chei di place dal Fier a Glemone, e cussì ancje a sparagnin, e po sù di corse intun marilamp sot dal Fuart e dal Brancot.
◆ Si che duncje, ven a stâi, ducj contents. Le clamaran la autostrade de felicitât, dal biel stâ e dal magari ancje, la autostrade de biadelore e de badefate, la autostrade di ogni ben par chest an e chest an cu ven. Une sluvriade mai viodude compagne.
◆ E il vin di Cjasarse nol fasarà plui vignî la cjoche vaiote, ma une ridarole di chês! ❚
La autostrade de sluvriadeEnos Costantin
A disin di fâ une gnove autostrade, di Glemone a Cimpel. Cemût no jessi contents? Cussì lis trutis dal Nunciel a rivin frescjis a Glemone, e lis trutis dal Orvenc a rivin frescjis a Pordenon.


text:
I concets di “identitât” e di “universalitât” a son une vore impuartants par un popul e une culture come chê furlane che si confrontin cu la cuestion de globalizazion e cu la pussibilitât une vore concrete di sparî.
O crôt che di simpri, ducj i popui a vedin vivût intune cundizion di ecuilibri une vore instabil tra il desideri di “identitât” e la pression de “universalitât”.
Fra lis tantis iniziativis e lis riflessions pussibilis su cheste cuistion une strade e je chê di studiâ cemût che storichementri a son nassûts e si son disvilupâts i concets di “identitât” e “universalitât” inte storie in gjenerâl e inte Bibie in particolâr.
O fevelìn de Bibie, no dome parcè che e je stade inmaneade la iniziative di une leture a vôs alte di dute la Bibie par furlan, ma parcè che la Bibie e je stade un riferiment pe culture furlane. Par centenârs di agns i predis a àn spiegât e interpretât la Bibie ai furlans. E par centenârs di agns i nestris vons a àn vût personaçs, situazions, proverbis e parabulis de Bibie intai lôr pinsîrs e sui lôr lavris.
In chest sens si pues ben dî che il popul furlan al è stât une des tantis variazions culturâls dal popul judaic.
1. Cualis sono lis carateristichis identitaris di un popul?
Tancj dai discors che o fasarai a corin sul fîl de metafore. A coventin par disvilupâ cualchi idee e par resonâ. No àn la pretese de perfezion.
Une volte fate cheste precisazion, o podìn dî che un popul si identifiche prin di dut cu la sô lenghe, e daspò cuntun insiemi di tradizions, mûts di vivi, cuntune storie e a la fin cuntun teritori gjeografic, che al pues esisti o al pues jessi dome ricuardât. Che si pensi, par esempli, a la diaspore furlane ator pal mont. O ben, a la diaspore ebraiche.
O ai bielzà cirût di spiegâ la impuartance di une lenghe inte formazion di un popul intal gno libri “Il cjâf dai furlans”. Une lenghe je un strument di partecipazion jenfri un popul e un strument di separazion, sei culturâl sei biologjic, fra i popui. E je come il sanc che al unifiche un cuarp di une persone e lu divît di chês altris.
Al semee che e esisti une fuarce biologjiche che e sburte a la formazion di tancj popui e di tantis lenghis. Intune situazion naturâl, come par esempli la vite des popolazions inte foreste amazoniche, si à viodût che une lenghe e à bisugne di un popul cun 2.000-4.000 personis che le fevelin. Parsore des 4.000 personis si pues bielzà scomençâ a fevelâ di “globalizazion”.
In plui di une lenghe, ogni popul al à lis sôs tradizions. Cemût mangjâ, cemût vistîsi, maridâsi, nassi e murî. Cemût vivi insiemit, cemût judâsi, scombatisi. In plui, ogni popul al à lis sôs storiis, la religjon, lis fiestis, i cjants e i bai. Ancje lis tradizions a unifichin un popul e lu dividin di chei altris. (continue) ■
Franc Fari – de Universitât dal Friûl


text:
Ai “puartnuncielins” no sin inmò rivâts e nancje ai “friulpordenonês” ma al mancje un fregul. No savìn se e je une cuistion di “naming”, di “marketing” o di “branding” – tant par cavalcâ la mode – ma al reste il fat che zornade dopo zornade, iniziative dopo iniziative, tant di chel che al sucêt tal Friûl Ocidentâl al è associât ae sô citât cjâf lûc di provincie, vâl a dî Pordenon.
SFAUARÇADURIS PORDENONESIS_ Une grande conurbazion culturâl e je daûr a cjapâ dentri il teritori che al va de Livence al Tiliment: i toponims a son assimilâts e anulâts, dut al devente “pordenonês”, des Prealps une volte “Cjargnelis” ae pitine e ai vins autoctons – in maniere rigorose “Specialitâts enogastronomichis pordenonesis”-, par rivâ ai Magrêts, che fin al ultin depliant a jerin di Sant Quarin, di Manià, di Vivâr, e v.i. Ancje i defonts Pasolini, Andreuzzi, Ceconi, di furlans si son cjatâts dopo muarts “pordenonês”: un pôc come se il “Parmigiano Reggiano” al deventàs “Parmigiano Modenese”, la Acuile di Ligonchio Acuile di Reggio Emilia, il Culatel di Zibello Culatel di Parme e Peppino di Capri Peppino di Napoli.
LA REAZION DAL CIAVEDAL_ Alarmât di dut chest al è il “Gruppo Cordenonese del Ciavedal”, fondât di Renato Appi trentesiet agns fa, che intun espost intitulât “Sul dispueament e su la negazion de culture furlane tal Friûl Ocidentâl” si apele – par talian – ai sindics dal Friûl Ocidentâl, sperant che i rapresentants plui dongje ai citadins a sepin tornâ a cjapâ “Une strade di progrès vuidade di valôrs furlans”, ancje domandant la istituzion dal “Circondari dal Friûl Ocidentâl”, come che al previôt il come 1 dal art. 21 dal DLGS dai 18 di Avost dal 2000, n. 267. Il sodalizi cordenonês al è preocupât pal “declin de Alte Planure, de Pedemontane e des areis montanis dulà che plui fuarte e je la identitât furlane”, e dal fat che “di Pordenon si met ogni gjenar di ostacul ae aplicazion des leçs statâls e regjonâls su la tutele de lenghe furlane tai comuns che si son declarâts furlans”.
Daniele Martina
ATUALITÂT – Dal Ciavedal un apel ae unitât dal Friûl............
Ai “puartnuncielins” no sin inmò rivâts e nancje ai “friulpordenonês” ma al mancje un fregul. No savìn se e je une cuistion di “naming”, di “marketing” o di “branding” – tant par cavalcâ la mode – ma al reste il fat che zornade dopo zornade, iniziative dopo iniziative, tant di chel che al sucêt tal Friûl Ocidentâl al è associât ae sô citât cjâf lûc di provincie, vâl a dî Pordenon.


text:
Taiadeis cul speck, lidric ros e zafaran
Ingredients
320 g di taiadeis
250 ml di lat
200 g di lidric ros
100 g di speck
1 cevole taiade a anei
Spongje o vueli di ulive
Sâl
0,15 g di stigmis di zafaran biologjic
La dì prime, preparait un infûs di zafaran: messedait 0,75 litris di aghe cjalde cun 0,3 litris di vin blanc e zontait i stigmis. Lassait polsâ par dute la gnot in frigorifar o intun puest fresc.
Tal doman, lait indenant cu la preparazion. Intune fersorie, fasêt dislidi la cevole cuntun pôc di vueli, zontait il speck taiât a tocuts e il lidric ros taiât a strissulis. A pene che al tache a indorâ, zontait il lat e 100 ml di infûs di zafaran e la spongje o il vueli di ulive. Cueiêt lis taiadeis intune pignate li che o vevis metût a boli la aghe (pal timp, lait daûr des indicazions sul pachet). Passait lis taiadeis al passin e messedaitlis te fersorie cun chei altris ingredients. Servît cjalt,a pene gjavât dal fûc.
Gjavade dal sît internet www.fioredelnatisone.it


text:
LIS VORIS…
Sul vieri di lune
• Si semenin, tal viert: jerbe rave, blede di cuestis e di tai, carotis, cauliflôr, verzis, fenoli, indivie, latuiis, lidrics (ancje il Canarin e il Rose di Gurize), râf di Verzegnis, rati, puar, selino di cuestis.
• Si traplantin, tal viert: jerbe rave, blede di cuestis, cauliflôr, verzis, indivie, selino di cuestis.
• Si cimin angurie e melon.
• Si ledrin fasûl, melanzane, patate, pevaron, cesaron.
• Si lein i bârs di indivie par sblancjâju.
Sul zovin di lune
• Si semenin, tal viert: basili, cauliflôr, fasûi e vuaìnis, savôrs, coçuts.
• Si traplantin, tal viert: cardi, verze capûs autunâl, latuiis, puar, selino, coce.
• Si riprodusin osmarin, salvie e freulis.
… E CHEL DI METI TAL SAC
ai, sparcs, jerbe rave, basili, blede di cuestis e di tai, carotis, cauliflôr, verzis, cevole, fasûi e vuaìnis, fenoli, freulis, indivie, latuiis, cesarons, puar, savôrs, rati, selino di cuestis.
Intal broili si cjapin sù:
cjariesis, frambue, cerniculis, gnespui, ribis, ciespis.
✒ Adriano Del Fabro
ORT FURLAN............
LIS VORIS…


text:
Al ven di pensâ simpri a chei de coriere. Cuant che si nomene la Saf, no vegnin in ment lôr, i storics cjaminadôrs dai nestris trois, i studiôs dai nestris crets, i apassionâts des nestris monts (e ancje lis vôs dal lôr coro…).
La Saf, Societât Alpine Furlane, e nassè tal 1874: e je une des plui vielis clapis alpinis tal mont e, dal pont di viste storic, la plui impuartante istituzion culturâl e sientifiche dal Friûl. Si ocupe di studiâ lis tieris altis e la culture alpine, e di promozion e organizazion di ativitâts di divulgazion su chescj temis.
President Sebastiano Parmegiani, la identitât furlane de Saf e je stade cetant presint tal passât. Vuê si sintie ancjemò?
La Saf e je cetant leade ae storie dal Friûl. E je stade une organizazion che e à cjapât un puest impuartant ancje a nivel talian, jessint stade tal timp la scune di une interie gjernazie di gjeolics e gjeografs no dome furlans. Sigûr, la Saf fin dal principi si è impegnade a pro dal Friûl, soredut di un pont di viste sientific. Un dai sprocs dal prin president, Giovanni Marinelli, al fo propit chel di puartâ il disvilup dai teritoris di mont, po la intenzion e fo slargjade a dut il Friûl. E chest al jere ancje il sens des primis vuidis in assolût dal Friûl, stampadis de Saf.
Cheste intenzion ise ancjemò presint, considerât che de fondazion a son passâts scuasi 140 agns?
E je lade un pôc calant. Lis associazions alpinis – tal mont, in gjenerâl – di une conotazion culturâl sientifiche dal principi, a son deventadis plui associazions di sport popolârs. Ancje se tai ultins timps o regjistrìn un recupar.
E in tiermins di identitât, di sintîsi furlans?
O disarès propit di sì. E je è une cussience di chest te plui part dai socis.
A un ciert pont de vuestre storie, si stacais dal Cai e po o tornais a jentrâ.
La storie e je che la Saf e nassè tant che sezion dal Cai, il Club Alpin Talian, par deventâ subite dopo autonome tal 1880. E po tornâ dentri dal Cai tal 1929, cuant che – sot il Fassisim – o si scugnive disfâsi o jentrâ in chel organisim. E si sielzè pe seconde opzion.
Parcè chestis “tribulazions” di adesion e no adesion al Cai?
La sielte di rindisi autonome e jere dovude a un divierse vision. Tancj aspiets di chês vicendis ju stin ancjemò studiant e no son ancjemò stâts sclarîts dal dut. Al somee ancje che la cuistion di fonde e fos la masse burocrazie de sede centrâl: ven a stâi, cheste e supave cetant des cuotis che i socis a paiavin. Ma al va zontât e rimarcât, cun di plui, che la Saf – rispiet a altris sezions dal Cai – e jere ancje chê che e veve une “mission” sientifiche plui marcjade.
Dissegnìn il Pantheon de Saf.
Il prin president al fo Torquato Taramelli, che po al lassà il Friûl par deventâ professôr a Pavie. Po Giovanni e Olinto Marinelli, pari e fi, gjeograf il prin, gjeograf e gjeolic il secont. Il prin president fin al 1901, il secont dal 1901 al 1926. Po ancje Feruglio, po Leicht, di Caporiacco, Michele Gortani, fondadôr de gjeologjie marine. Dongje di chestis personis si tirà dongje la intellighenzia furlane.
Vuê in regjon o spiìn une politiche de centralizazion. Dut “regjonalizât”. Dut a Triest-caput-mundi. Par esempli, il “Tipicamente friulano” al è deventât “Fvg”, il “Rally dal Friûl” lu àn mudât in “Rally dal Friûl Vignesie Julie”. La Societât Alpine Furlane, ce pensie de cuistion?
Chest al è un teme che dal sigûr al esist e che noaltris o frontarìn ca di pôc, par vie che al à di jessi frontât e discutût dentri de clape e no mi sint di dâ ancjemò une posizion uficiâl de Saf.
Nol è che ancje voaltris o cambiarês il vuestri non, cu la scuse di jessi plui “regjonâi”?
Oh, no lu pensi propit. No je tes robis di fâ.
La mont interessie ancjemò?
Sì, e interesse ancjemò e se si riferìn ae mont vivude, al è un tornâ ae mont tal sens classic. Se invezit si riferìn al dibatit su la mont e sul so model di disvilup, vuê o podìn dî che la stesse mont, la sô int e i siei paîs a àn començât a pensâ su chest cantin.
Cumò, a ce sêso daûr a lavorâ?
Sul plan dal nestri contribût pal disvilup de mont, o stin cirint altris sogjets par partecipâ a bants europeans, dentri de “Rêt pe mont”. Po o vin in cantîr ducj i nestris cors tradizionâi, jenfri chei lis lezions di culture alpine, tornadis a scomençâ un an za fa e che a àn vût cetant sucès. Lis tornarìn a proponi ancje pal 2014. ❚
Oscar Puntel
Su la plui alte cime… cu la SAF dal 1874............
Al ven di pensâ simpri a chei de coriere. Cuant che si nomene la Saf, no vegnin in ment lôr, i storics cjaminadôrs dai nestris trois, i studiôs dai nestris crets, i apassionâts des nestris monts (e ancje lis vôs dal lôr coro…).


text:
30 novembre 2008
Sant'Andree il Diretôr su la bree
In spiete, ma cence grandis sperancis, che al torni...
29 novembre 2008
I 20 agns dal Istitût ladin furlan
Intant de serade si podarà sintî la vive vôs di pre Checo (te foto) cuant che, tal Istât dal 1976, dopo dal taramot, al fevelà a Aquilee cuntun discors memorabil.
Fracait chi par lei dut il program.
28 novembre 2008
Cui vinçaraial chest an?
27 novembre 2008
Grignei di scuele
26 novembre 2008
O deventi barbe!
O soi contenton!
Al è inmò ce spietâ, ma cumò si tache ancje viodi un pocje di panzute :)
Mê sûr mi à ancje dit che no volaran savê se e sarà une frute o se al sarà un frut: l'impuartant al è che e/al stedi ben e jo o condivît cheste idee.
Auguris duncje a la future mame, al futûr papà e a la future gneçute o futûr nevodut.
25 novembre 2008
Zornade cuintri de violence su lis feminis
O dedichi ancje jo un pinsîr a la zornade internazionâl cuintri de violence su lis feminis.
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
22 novembre 2008
Pre Toni e Don Milani
21 novembre 2008
Consei comunâl
Ve chi la convocazion dal consei comunâl.
20 novembre 2008
E je rivade la Patrie di Novembar
19 novembre 2008
No taiâ la lenghe
18 novembre 2008
Furlan in TV par mût di dî
Te foto: Elena Zanussi, la sporteliste de Provincie di Pordenon che une vore ben e à conduzût par furlan il notiziari in cuistion.
17 novembre 2008
Leçs raziâls
16 novembre 2008
In ricuart di cui che nol è plui
Vuê si ricuardin lis vitimis de strade. Come ducj o ai ancje jo personis che a son partidis e no son plui tornadis parcè che la lôr strade si è fermade. E vuê, ma no dome vuê, come l'an passât, un pinsîr al è par lôr, par che lis fameis e i amîs no vedin plui di patî la mancjance di une muart su la strade: un apel a ducj par evitâ lis muarts des stradis.
15 novembre 2008
Ator di me
Jo lu ringrazii par vêmi visât e o slargji l'invît a ducj i letôrs dal blog.
Par altris info: fracait chi.
(te foto un biel crocifìs)
14 novembre 2008
13 novembre 2008
Lenghe furlane a Triest
v. E. Weiss, 15 – trieste – tel 040392113 – info@mini-mu.it
Us segnali cheste iniziative che si tignarà a Triest:
Provincie di Triest Aziende pai Sarvizis Sanitaris Triestine N.1 Grop Imagjine di Triest
Inaugurazion Sabide ai 15 di novembar 2008 aes 17
Mini-Mu
tant che plui piçul
tant che piçul museu
tant che piçul munari
tant che Parc dai frutins Sant Zuan là che no si fâs nuie
tant che museu mitût adun dai frutins
aes 17.15 A tachin i salûts
Maria Teresa Bassa Poropat
Presidente de Provincie di Triest
Franco Rotelli
Diretôr de Aziende Sanitarie Triestine n.1
Maurizio Fanni
President dal Grop Imagjine
aes 17.30 Elena Bertocchi:
Presentazion di Mini-Mu
fare dal nulla mostre di voris di Bruno Munari
te colezion di Adalberto Mestre
Intervents di artiscj
Esplorazions di colôr
Mini-Mu e promôf une dinamiche educative che:
e da al frut e ai plui zovins une funzion centâl e ative te gjestion dal imparâ
e môf la naturâl curiositât dai fruts e dai zovins lant daûr a la lôr voie di scuverte dal mont e di sè e e ufrìs ocasions par incressi la lôr imagjinazion e creativitât
e coinvolç la famee tes ativitâs di istruzion e di zûc e je cetant atente ai dibusgns e ai interès no dome dai fruts ma ancje de lôr comunitât, brincant gnûfs obietîfs e tacantsi ai stimui culturâi dal tessût socjâl tal cuâl e si poe
Domenie ai 16 di novembar 2008 aes 10
Une zornade al Mini-Mu cun Riccardo Dalisi
Presentazion dal catalic de mostre “Tra i Vetri” (omaggio a Bruno Munari) “ cu lis esperiencis creativis di Adriano Bon, Bruno Chersicla, Isidoro Dalcol, Riccardo Dalisi, Matteo Fanni Canelles, Gruppo &, Paolo Cervi Kervischer, Jasna Merkù, Enzo Navarra, Renzo Possenelli, Mario Sillani, Studio Openspace, Giorgio Valvassori, Franco Vecchiet
Presentazion dal libri di Riccardo Dalisi: “lo schizzismo”, Editore Corraini, 2008
Laboratoris cun Riccardo Dalisi che al larâ indenant ancje tal dopodimisdì
Dalisi si è indreçât ai frutins, ai fruts e ai students dal cuartîr Traiano a Napoli, sogjets inmò libars dal condizionament e in stât di vê un sintî gjenuin e dret su la realtât e di rispuindi a ce che ju coinvolç cun animazion, intun rapuart difarent jenfri l’om e lis tecnichis e jenfri la culture e la creativitât.
Di resint (2008) Dalisi al à elaborade la tecniche dai schiribiçs par produsi sponte, ideis e visions che e van oltri la dibisugne di clarece e di coerente dal sogjet, di grant interès tant che metodi indreçât ai procès educatîfs dai zovins che a son in situazion di disasi. Al à publicade cheste metodologjie cul editôr Corraini.
Sostegn
Regjon Autonome Friûl - Vignesie Julie, Cassa di Risparmio del Friuli - Venezia Giulia, Assicurazioni Generali, Cooperative Operaie di Trieste Istria e Friuli
Patrocini
Comun di Triest
Ministeri de Istruzion, de Universitât e de Ricercje
Ufici Scolastic de regjon dal Friûl - Vignesie Julie; Direzion Gjenerâl
Disastris!
Dal sigûr al è impuartant dâ un bon servizi di racuelte des scovacis, fâ funzionâ i ospedâi, asfaltâ lis stradis, ma se i aministradôrs publics a vessin di viodi dome di pocets, tombins, asfalts, e vie indevant... nol coventarès un consei comunâl: al bastarès dopleâ l'ufici tecnic e nomenâ un bon comissari. Se la classe dirigjente si permet di butâ vie lis lidrîs, al è dibant programâ l'avignî: nol è doman par un popul cence memorie.
Te foto di Wikipedia: Aquilee.
12 novembre 2008
Da la malte al malto
Ce aie di particolâr?
Che e je artesanâl.
Che e je furlane.
Che il so produtôr (Domenico "Meni" Francescon) al à inventât plui cualitâts.
Che il so produtôr ur à dât il non des borgadis di Cjavàs.
Che il so produtôr al è masse fuart: al faseve il muradôr e cumò al fâs bire: "da la malte al malto"!
Ma soredut... che e je buine!
Prosit!!!
11 novembre 2008
Campagne abonaments
Grazie a chei che lu àn za fat e a chei che lu fasaran!
10 novembre 2008
La Arlef che mi plasarès...
09 novembre 2008
Aldo in onde
aes 10.30 in direte a Radio Onde Furlane cun Pauli Kantarut
aes 14.00 in direte a RAI Radio1 Regjon cun Tullio Durigon
aes 16.00 regjistrazion a RadioSpazio103 cun Marco Tempo
08 novembre 2008
Auguris
Stant che cualchidun al fâs i agns casualmentri, tancj auguris! :)
07 novembre 2008
Il diari di Tosoni
Par lei dut il numar, o che o lais a cjoli une copie di cjarte o che o discjamais il pdf: fracait chi.
06 novembre 2008
Il Fogolâf furlan di Gjenue
05 novembre 2008
Designazion de Provincie di Udin tal Cda ArLef
Prin di dut o ringrazii il president Fontanini che a sorprese mi à proponût. In veretât no me spietavi e o dîs cun emozion che cheste designazion mi fâs pardabon, ma pardabon, un grant plasê. Par me e je une biele gratificazion e o speri di jessi a la altece di cheste grande responsabilitât. O ai za visât lis personis che mi son plui dongje: unic displasê al è di no vê podût condivi cheste notizie cun pre Antoni Beline, ma o sai che di là sù lu à za savût ancje lui.
Come che o vevi za dit cualchi dì indaûr, la Regjon e à za fat lis sôs nominis. Cumò al mancje dome il rapresentant de Anci. Di fat o fâs une piçule retifiche, stant che mi somee che pe Universitât al sedi il prof. Roberto Dapit e i components che a rapresentin la provincie di Pordenon (scjadince tal 2009) e la provincie di Gurize (scjadince tal 2011) a restin in carghe fint che al dure il mandât dal ent che ju à nomenâts.
Stant che cualchidun al domandave, come chel al è just, di cognossi il curriculum dai components dal Cda, o speri che almancul su la mê persone i letôrs di chest blog a vedin avonde informazions... se no: o soi chi!
04 novembre 2008
Racuelte diferenziade, la serade di Farle
Us visi che il gnûf sisteme al tacarà ai 10 di Novembar: fint chê dì a continuin i incuintris e usgnot i tocje a Cjasesole cun Sant Salvadôr, simpri a 8 e mieze.
03 novembre 2008
Sintude in curve
Ma plui che di ce che al è sucedût su la jerbe, mi plâs ricuardâ ce che o ai sintût in curve...
A part lis tantis acuilutis zalis che a svolin su font blu, come pal solit si pues individuâ un gjenar ben definît di tifôs furlan: chel che al comente cence polse lis azions (pal solit metint in evidence i aspiets negatîfs) e che al varès simpri une soluzion ancje par cuant che magari lis robis no van tant ben, nancje che al fos il Grant Ct par antonomasie. A chest proposit, dopo che un nestri zuiadôr al veve passât la bale, ma in maniere no propit precise, si è alçât sù e al à berghelât viers la panchine in maniere che il nestri alenadôr al sintìs il so sugjeriment a proposit dal zuiadôr: "Butilu ta la plastiche!" al à vosât. Ce dî di plui: se no altri il sens civic de tifoserie al è cressût: une volte, cuant che o jeri piçul e gno pari mi menave in tribune a viodi l'Udin o sintivi a colâ dome "Sants, madonis e signôrs"... cumò almancul ti insegnin un tic di racuelte diferenziade...
Par savênt di plui sul Udin e il campionât, apontament su Radio Onde Furlane vuê a 9 e mieze di buinore cun "Un blanc e un neri" e cun Enrico Turloni joibe cu la trasmission "Il Balon al è di ducj" da lis 4 fint 5 dopomisdì.
02 novembre 2008
Pieripauli 02/11/1975-02/11/2008
Fint che al jere vîf, al deve fastidi a plui di cualchidun.
33 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Ma no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
01 novembre 2008
Pat pal Furlanist
Pat pal Furlanist!
Se ancje tu che tu leis chest blog, ma prime tu jeris un letôr ancje dal Furlanist, lasse chi un coment cun scrit "PAT PAL FURLANIST: DREE RESTE IN LINIE" (che tra l'altri al è ancje un invît a no meti sù masse chilos...).
Cun di plui, o podês mandâ une mail cul stes messaç: "PAT PAL FURLANIST: DREE RESTE IN LINIE" a ilfurlanist[gubanute]gmail[pont]com


text:
Contis cence cjâf? Ce vuelial dî il titul dal concors che il blog leterari “Contecurte” al à inmaneât sul web e che si concludeve ai 31 di Zenâr? Al è un zûc di peraulis: no son contis cence cjâf ni code, ma cence il pont a cjâf. Ven a stâi che a àn di concludisi intune frase. Ma isal pussibil fâ une conte propit cussì curte?
Us al dimostrìn publicant i vincidôrs decidûts di une jurie che e veve dentri ancje il responsabil dal blog Raffaele Serafini, Franco Marchetta, Carli Pup di Onde Furlane. I risultâts a son stâts publicâts sul blog ai 23 di Zenâr, lait li di contecurtegnove.blogspot.it par viodi ancje chês altris contis.
1°) «Epopee in cuatri riis» di Renzo Brollo
E Diu, dopo vê passât la setime zornade a polsâ, vint plasmât il plasmabil, al restà a cjalâ lis primis formis di vite cressi, deventâ organisims, saltâ fûr dal mâr, madressi in dinosaurs, retii, uciei, mamifars, specializâsi in oms e daspò al passà la ore a viodiju cressi in stature e in sgrimie, fintremai che no rivarin a sdrumâsi un cun chel altri, lassantlu une altre volte di bessôl tant che, a chel pont, al cjapà la tiere e le scliçà, tornant a fracâle dentri te nape, di dulà che a jere vignude.
2°) «La Dumble sul Lât» di Xabi Xogrâr da Plêf
Za prime che si fos distudât chel Soreli che i Gjôs a àn vût impiât di fûc e di dolôrs, i aiars a vevin dispoiât de cinise lis ruvinis di Tenochtitlan, la Dumble-sul-Lât; ma lis mês lagrimis maris no si fermin cuant che o intivi sot dai dêts, tune sachete di piel, i rincjins verts de pueme dai miei dîs contents.
3°) «La plene» di Dree Venier
S’obrinchichelramaçsoifûrdiches-
tpantanbastartchemiscjafo…
Curiositât: di passe 40 contis rivadis, un cuart a son di autôrs di furlans tal forest. Une biele testemoneance ti trop che ancjemò i tegnin ae lenghe e di ce che al pues fâ il web se doprât ben. ❚
Redazion
Cuant che lis robis si fasin cul cjâf e vegnin fûr… bielis contis............
Contis cence cjâf? Ce vuelial dî il titul dal concors che il blog leterari “Contecurte” al à inmaneât sul web e che si concludeve ai 31 di Zenâr? Al è un zûc di peraulis: no son contis cence cjâf ni code, ma cence il pont a cjâf. Ven a stâi che a àn di concludisi intune frase. Ma isal pussibil fâ une conte propit cussì curte?


text:
Cjape sù 50 grams di violutis lontan dal trafic. Falis bulî in 150 ml di aghe ploiane cun 150 grams di zucar. Lasse masarâ par doi dîs. Peste cu la mace intun mortâl di len e filtre. Il sirop otignût al è une “aspirine naturâl”: «Lis rosis a àn dentri acit salicilic, che al è bon par curâ la fiere» e dîs Giusi Foschia dal Giardino commestibile di Zomeais. Ma stait atents che cu la scuse di sbassâ la temperadure no finissis in cualchi incjantesim di strie: te Ete di Mieç il sirop di violutis al jere doprât tant che catramonacje di amôr. ❚
✒ N.G.
Ricete Sirop (magjic) di violutis............
Cjape sù 50 grams di violutis lontan dal trafic. Falis bulî in 150 ml di aghe ploiane cun 150 grams di zucar. Lasse masarâ par doi dîs. Peste cu la mace intun mortâl di len e filtre. Il sirop otignût al è une “aspirine naturâl”: «Lis rosis a àn dentri acit salicilic, che al è bon par curâ la fiere» e dîs Giusi Foschia dal Giardino commestibile di Zomeais. Ma stait atents che cu la scuse di sbassâ la temperadure no finissis in cualchi incjantesim di strie: te Ete di Mieç il sirop di violutis al jere doprât tant che catramonacje di amôr. ❚


text:
Us ringrazi parone, de polente
Per un regalo di polenta fatto all'Autore
SONETTO
US ringrazi parone, de polente,
Che cun galantarie mi ves mandade;
Quant al miò vieli an varess mangiade,
Par jessi di Muruz, plene une brente.
In compens, se une dì il Diaul mi tente;
Uei dàus dai macarons in te stagnade,
Componùz just' a foze di panade,
Cun dal zucar,da l'ont e lat d'armente.
Jò sintii une volte un Chiadovrin
Dai e' polente il titul di chiapon,
Che par pistun ha lu formadi asìn.
Cussì vo ves volut fa il paragon
Dal miò stat cu è presint; ma fuars che sìn
Afamaz dug doi d'un istess bocon.


text:
Passade Pifanie, al comence il periodi plui mataran dal an: il Carnevâl. Timp indaûr lis fiestis a scomençavin propit dopo i 6 di Zenâr. E jere un grum di plui int intai paîs, i oms che a lavoravin intal forest a jerin a cjase a passâ l’Invier e il Carnevâl al jere un divertiment sintût e vîf, che al tignive dongje lis comunitâts. Cumò i timps a son cambiâts, la int e lavore fieste e vee, e lis carnevaladis si concentrin massime de Joibe grasse al martars prin des Cinisis. Se si vûl sintî il savôr antîc di cheste fieste, no si pues fâ di mancul di lâ a Tamau e a Resie.
A Tamau, sot la crete, dut il paîs al vîf il carnevâl: la particolaritât e ven des mascaris tradizionâls bielis (Jutalan) e brutis (Dar Maschkar) che a passin di cjase in cjase. I Jutalan a son mascaris tipichis di Tamau: a puedin jessi tant om che femine, cjamese e cotule blancjis, cjalcis blancjis, tai pîts i scarpets e tal cjâf un cjapiel cul vêl che al tapone dal dut la muse. I Dar Maschkar a son mascaris salvadiis: si piturin la muse e lis mans cul cjalin e a cirin di sporcjâ lis musis di cui che ur capite a tîr. Di solit, a àn bregons di vilût e cjamese di vore e te cope, sore di une gobe, al bale un sampogn di vacje e devant, picjât inte cjamese, un bocon di crodie, o luianie o panzete. La ultime domenie di Carnevâl si met adun la procession des mascaris che cun musiche e ligrie e fâs il zîr dal paîs. Il miercus de Cinise, tal dopomisdì, cun ducj i fruts daûr, al ven brusât il pupinot che al rapresente il carnevâl.
Ancje te valade di Resie no mancje la ligrie e la partecipazion de int. L’element principâl dal Carnevâl al è il bal: la int (ancje i ospits) si cjate a pirlâ a sun di musiche tipiche roseane intal salon de ex scuele di Sant Zorç, dulà che e je la sede de associazion Sangiorgina. Il sun al ven dai doi struments tipics roseans: la cïtira (violin) e la bünkula (violoncel), sunâts a sbreghebalon. Ancje achì a son dôs mascaris: te lipe bile maskire (chês bielis) e babaci/kukaci (chês brutis).
Te lipe bile maskire a son vistidis cun cotulis e cjamesis blancjis e sul cjâf a àn un biel cjapiel plen di rosis di cjarte colorade. I babaci/kukaci a son mascaris plui ae buine: in chest câs, la int e met sù ce che e à in cjase, l’impuartant al è no fâsi cognossi.
La variant e sta tal fat che achì il carnevâl al finìs il miercus de Cinise cuant che, sul vignî sere, si fâs il funerâl dal Carnevâl o ben il babaz: une sacume di peçots che, metude intun cjaruç, e fâs il zîr dal paîs. Al pâr di jessi intun funerâl: la int che e cjape part e vai, e zem, e fâs viodi il so marum pe fin dal carnevâl; la musiche e compagne dute la procession fintremai che si rive inte place dulà che al ven fat une sorte di procès somari al babaz. Il procès al varà tant che finâl la condane e il biât babaz, dopo jessi stât malmenât e tibiât, al ven brusât: e je une maniere par meti fin a ducj i scherçs e aes matetâts che la int e à fat in dut chest periodi; i bai a finissin e si cidinin i violins par dute la Cuaresime. ❚
✒ Marta Vezzi
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Grafie de lenghe furlane
Par scrivi par furlan si son dopradis tal timp diviersis grafiis, nome tai ultins agns si è rivâts a doprâ une grafie standard che cu la leç regjonâl 15/1996 e je deventade che uficiâl.
I prins scrits[cambie | modifiche il codiç]
Il probleme di cjatâ une grafie al è nassût cun i prins documents scrits par furlan. Chei che a savevin scrivi a vevin come riferiment il latin e l'alfabet latin. Par chest e àn scugnût cjatà cualchi sisteme par scrivi chei suns particolârs che no jerin tes letaris latinis.
Il probleme al jere la scjarse difusion dai documents furlans par cui di spes cui che al à tacât a scrivi si è inventât la scriture cence cognossi i esemplis dal passât.
Par esempli za tal 1360 il nodâr Odolrì di Cividât al dopre la ç pes consonants africadis dentâls e consonants palatâls, par esempli al scrîf Çuan (Zuan), Saçil (Sacîl), piçulg (piçui). Pe medi palatâl sorde al dopre il chi (vuê si scrîf cj), par cui al scrîf chiamp (cjamp), bechià (becjâr), Chiadovry (Cjadovri). Simpri a Cividât tal Bielo dumlo di valor si dopre invezit il trigram cgi (cgiantaraj par cjantarai, pecgiat par pecjât).
Tal 1600 autôrs come Eusebi Stella, Ermes di Colorêt, Girolam Biancon a scrivin lis vocâls lungjis cu la dople letare, par cui si cjate scrit dauur (daûr), maar (mâr) e v.i.
Il Pirona[cambie | modifiche il codiç]
Dut câs la prime soluzion organiche a jessi une vore doprade e ven proponude dal Pirona cun il so vocabolari (1871), fra lis modifichis impuartantis il Pirona al dopre il c al puest dal q, e al torne a doprà il ç come che si faseve tai scrits furlans plui antîcs. La africade si scrîf ç par esempli çate, la medi palatâl e je çh, par esempli lui al çhate (lui al cjate).
Sot il fassisim la societât filologjiche furlane e torne a doprâ un alfabet plui dongje a chel talian come che si viôt tal Nuovo Pirona dal 1935.
Dopo de vuere[cambie | modifiche il codiç]
La grafie de filologjiche e cambie tal dopo vuere sot la influence di pre' Marchet, si tachin a doprâ i digrams cj e gj pes oclusivis medi palatâls.
Tai agns seguitîfs si àn des propuestis diferentis che a otegnin popolaritât, lis clapis Scuele Libare Furlane e Glesie Furlane e tachin a doprâ la hácek (la pipe sclave, ancje cheste une vecje idee di Marchet) par cui a scrivin čavate (çavate), čore (çore), palač (palaç). Di chestis ideis e ven elaborade la grafie Faggin-Nazzi.
La grafie standard[cambie | modifiche il codiç]
Tal 1986 la provincie di Udin a met adun une comission vuidade dal linguist catalan Xavier Lamuela, che e elabore une grafie standard, in pratiche la grafie storiche de filologjiche cun cualchi modifiche. Al inizi cheste propueste e à un sac di critichis ma tal 1996 e devente chê uficiâl e al dì di vuê e je di grant lunc la plui doprade.
La informazion su la storie de nassite de grafie uficiâl de lenghe furlane e je difietose. Il prof. Xavier Lamuela nol à direte e coordenade la comission pe grafie istituide de Provincie di Udin parie cu lis provinciis di Gurize e Pordenon. La comission pe sielte de grafie e je stade istituide de provincie di Udin su progjet dal prof. Adrian Cescje, e po e je stade coordenade simpri di Adrian Cescje, su incjarie dal assessôr ae culture e istruzion che al jere tal 1985, Oscarre Lepre. I comissaris a jerin Etelredo Pascolo, Giovanni Frau, Amedeo Giacomini, Silvana Fachin Schiavi, Giancarlo Ricci, Aldo Moretti, Eraldo Sgubin, Gianni Nazzi. Te ultime fase si è zontade Piera Rizzolatti. Lis sentadis a son stadis 12. Dome inte setime sentade de comission al è stât nomenât 'arbitri' de sielte de grafie il prof. Lamuela, che nol à mai coordenade la comission parcè che la sô incjarie e jere diferente. Lamuela al è stât clamât a riferî inte otave, novesime e decime seconde sentade, la ultime.


text:
Home Business & Professional Services Advertising Advertising Agencies | Steiermark Burgenland (15) Kärnten (19) Niederösterreich (55) Oberösterreich (64) Salzburg (51) Steiermark (53) Tirol (31) Vorarlberg (34) Wien (148) Innsbruck Arnfels Buch Deutschlandsberg Feldbach Floing Fürstenfeld Gleisdorf Gnas Gratkorn Graz Hart Heiligenkreuz am Waasen Innsbruck Kã Kapfenberg Kumberg Lafnitz Landl Ligist Markt Hartmannsdorf Mitterberg Murau Oberweg Stubenberg am See Vasoldsberg Voitsberg
Sort by
Filtered By
-
Z Not evaluated yet Add to My list Added
-


text:
Preambul
Salût e presentazion dal vanzeli
1 1 Pauli, servidôr di Gjesù Crist, clamât a jessi apuestul, consacrât par predicjâ il vanzeli di Diu, 2 che lui lu veve za imprometût midiant dai siei profetis tes Scrituris santis, 3 a rivuart di so Fi, nassût seont la cjar de gjernazie di David, 4 fat Fi di Diu cun fuarce seont il Spirt di santificazion midiant de resurezion dai muarts, Gjesù Crist nestri Signôr. 5 Midiant di lui o vin vude la gracie di apuestul par puartâ a l’ubidience de fede ducj i paians, a glorie dal so non. 6 Fra di lôr o sês ancje vualtris, clamâts di Gjesù Crist. 7 A ducj chei ch’a son in Rome, benvolûts di Diu e clamâts a jessi sants, a ducj vualtris gracie e pâs da part di Diu, Pari nestri, e dal Signôr Gjesù Crist.
Ringraciament a Diu e brame di Pauli di lâ a Rome
8 Prin di dut o ringracii il gno Diu midiant di Gjesù Crist sul cont di ducj vualtris pal fat che la vuestre fede e slargje il so bon non par dut il mont. 9 Di fat Diu, che jo lu servìs te intimitât dal gno spirt predicjant il vanzeli di so Fi, mi è testemoni che jo us ricuardi cence soste 10 in dutis lis mês preieris, domandant che finalmentri mi capiti une buine ocasion, se Diu vûl, di vignî a cjatâus. 11 Parcè che o ài propit gole di viodius par comunicâus cualchi don spirtuâl che us rinfuartissi, 12 o miôr, par provâ framieç di vualtris la gjonde e l’incitament che nus vegnin de fede ch’o vin compagne, jo e vualtris. 13 No vuei platâus, fradis, che mi soi proponût tantis voltis di vignî a cjatâus – ma fintremai cumò no mi è stât pussibil – par cjapâ sù alc di bon ancje framieç di vualtris, come framieç di chei altris paians. 14 Jo o soi in debit cun grêcs e cun barbars, cun sapients e cun ignorants; 15 cussì, par chel che mi rivuarde, no viôt l’ore di predicjâus il vanzeli ancje a vualtris, ch’o sês in Rome.
part dogmatiche
Teme gjenerâl: il vanzeli risultive di justificazion par chel ch’al crôt
16 Di fat jo no mi vergogni dal vanzeli, ch’al è fuarce di Diu par salvâ ducj chei ch’a crodin, il gjudeu par prin e po il grêc. 17 Di fat la justizie di Diu si palese in lui di fede a fede, come ch’al è stât scrit: Il just al vivarà midiant de fede .
Situazion gjenerâl: ducj i oms a àn pecjât
18 In realtât si palese dal cîl la rabie di Diu cuintri ogni at di mancjance di religjon e di tristerie di chei oms che, cun tristerie, a scjafoin la veretât. 19 Parcè che ce che si rive a cognossi di Diu ur è stât pandût: Diu ur al à pandût ancje a lôr. 20 Di fat, de creazion dal mont in ca, lis sôs perfezions invisibilis si pò contemplâlis cu l’inteligjence midiant des oparis che lui al à fatis, come la sô potence eterne e la divinitât. 21 Duncje no àn scusis di sorte, parcè che, vint cognossût Diu, no lu àn glorificât come Diu e no i àn vût nissun agrât, ma i lôr resonaments a son deventâts cence tignince e la lôr cussience mate e je plombade tal scûr. 22 A fuarce di dî ch’a jerin sapients, a son deventâts stupits 23 e cussì a àn sgambiade la glorie di Diu, che no si coromp, cu la figure di un om che si coromp, di ucei, di nemâi cun cuatri talpis e di madracs.
Conseguence gjenerâl: l’om bandonât al so pecjât
24 Alore Diu ju à molâts a lis golis disordenadis dai lôr cûrs, fintremai a la sporcjetât di disonorâ il lôr cuarp fra di lôr; 25 a àn sgambiade la veretât di Diu cu la falsetât; a àn adorât e servît lis creaturis impen dal creadôr, ch’al è benedît tai secui. Amen.
Il pecjât tal mont paian
26 Par chel Diu ju à lassâts colâ in passions vergognosis; lis lôr feminis a àn mudât il rapuart sessuâl naturâl cun chel cuintri nature. 27 Compagn ancje i mascjos, lassant il rapuart naturâl cu la femine, si son infogâts di vois un par chel altri, cumbinant porcariis mascjos cun mascjos, e cussì a àn cjapât propit su di sè la pae mertade cul lôr straviament. 28 E stant che a àn spreseade la cognossince di Diu, Diu ju à fats lâ vie di cjâf e fâ ce che no si à di fâ, 29 incolms di ogni sorte di tristerie, di inicuitât, di brame, di malicie; cjamâts di invidie, di copaments, di barufis, di malignitâts, peçotons di scuindon, 30 lengatis, nemîs di Diu, malcreançâts, supierbeôs, sglonfons, fufignadôrs, ribei cui gjenitôrs, 31 cence sintiment, no di peraule, cence cûr, cence dûl. 32 Int che, biel cognossint la sentence di Diu, che chei ch’a fasin robatis dal gjenar a mertin la muart, no dome lis fasin lôr ma ur dan ancje cuarde a di chei che lis fasin.


text:
Forsit i prins a coltivâ il len de vît a son stâts i Fenicis, in chel lunc e strent blec di campagne devant dal mâr. E di li, lu àn puartât pardut tant che bevande degne di un Diu, di doprâle tes cerimoniis e tes fiestis. Bevande dai Felesets. Al è di lôr che i Ebreus, popul dal desert, a rivarin a cognossi ce tant bon che il Signôr dai Esercits al pues jessi cul so Popul regalant il segret che al trasforme la ue in chê bevande di maravee, che e permet di colâ in estasi cuant che si bale in cercli, ator di un fûc, invocant il so non.
Te storie de Umanitât il vin al à segnât simpri il confin jenfri la Civiltât e la Barbarie_ Odisseu al rivà a svuarbâ chel demâl di Polifem par vie che il gjigant al jere un pastôr, al cognosseve dome il lat, la scuete e la cjar di piore; duncje, sapience cuintri ignorance pai grêcs, che a clamavin Enotrie la tiere di là de grande aghe, vâl a dî tiere di vin. Tant plui biel, come non, di Italie, ven a stâi “tiere di vidiei”! Tal puart fluviâl di Acuilee, il plui setentrionâl e lontan tal imagjinari dai popui dal Mediterani – là che te profezie di Tiresie che al beveve dome sanc slapagnât tal lat, Odisseu al sarès rivât cjatant une int che no cognosseve il mâr -, si discjamavin ogni dì centenârs di anforis plenis di Pucinum, profumât di buere e di rosade, produsût in Istrie o vie pai trois dal Vipau. Ma i colons latins a tacarin adore a coltivâlu dongje des cjasis, vie pes cuestis o su lis rostis dal grant flum, fin a Buga (Buie) e Ad Silanos (Glemone), ma no plui in sù, che il grap nol varès vût avonde soreli par madurîsi mantignint il dolç dal Istât. Daspò dal 70 de ete Cristiane, vignint sù di Alessandrie di Egjit si insediarin in citât ancje fameis di religjon judaiche, cualchidune bielzà dreçade su la vie di chel Crist, Om e Diu, che al fevelave di vin come metafore di un Misteri plui grant, impussibil di capî cu la Reson. Tes campagnis, duncje, il vin si trasfigurave e al deventave une pozion rituâl vive, potente, buine di strucjâ insieme lis flabis dal mont grêc e latin, lis sugjestions de Bibie e la religjositât de Ultime Cene.
Sanc sul altâr_ Sul altâr des antighis Plêfs, di chê di Rose inte basse, sù fin a Guart, jenfri lis monts, ogni volte che il Plebanus al alçave chel cjaliç plen incolm di licôr, lis sôs peraulis a evocavin miârs di agns di misteriose sapience che si trasfigurave tal messaç de gnove Religjon: Jesus come Dionisus prime di lui, e insieme a ducj e doi forsit ancje il Cernun dai Celts, che tal sanc de podine sacrificâl al tornave a nassi libar di cori tal aiar dal dì plui sflandorôs dal an. Te Ete di Mieç, la vît e je stade coltivade tai borcs de Patrie, peade a la maniere antighe sui arbui dai pomârs; ma a son stadis lis grandis abaziis benedetinis a jemplâ i bearç di raps, par vie che ur coventave par cjantâ la messe: massimementri chê di Rosacis. Tai documents antîcs il “vinum rosacense” al ven citât tant che un regâl par princips e imperadôrs. Il Patriarcje di Acuilee lu preferive adiriture a chel de Renanie. Al veve savôr di rose e glotilu – pal segretari particolâr Pauli Santonin che nus à lassât un diari incredibilmentri vivarôs datât 1484 – e jere une esperience che e rasintave la intensitât di une preiere. Vin di ostarie, di blestemadôrs e di zuiadôrs; vin di messe, sclarît come la vôs dai cjantôrs de liturgjie, ma ancje vin di puartâ in dote: come che e à fat tal 1632 Aurore Formentin, lant in spose al cont ongjarês Adam Batthyany, che insieme cu lis cuzinis e i centruts ricamâts e puartà cun se “300 vitti di Toccai”, plante autoctone des campagnis di Mosse e di Sant Laurinç dal Lusinç. Ma come che si sa, no je bastade la storie scrite tai documents par salvânus de epurazion volude dai uficis europeans. Une metafore, une profezie di cemût che i popui minoritaris a puedin jessi considerâts te storie scrite di chei plui fuarts. Ma si sa che a bon pro di un bon tai di vin, specialmentri cuant che al conserve il savôr de storie e de identitât, ogni resistence e je di considerâ vuere di liberazion.
Storie resinte_ Cuant che la tremende Phylloxera Castratrix, tai agns Cincuante dal Votcent, e à copât cuasi dutis lis vîts dal Friûl, sostituidis dal “merecan” impuartât apont des Americhis, cualchi antighe plantute e à resistût. Cuvierte dai baraçs, scuindude dai rudinaçs, jenfri urtiis e ciclamins. Ribuele Zale, Tacelenghe, Piculit, Scjalign, Ucielut: no son dome un non, ma une cjante antighe che e profume di Storie, di tiere e di sudôr, di lagrimis di funerâi e di gjonde di nuviçs. E à la vôs di un Popul. E, come che al diseve il poete di Stratford, tal Sîscent, une rose e je une rose ancje se tu cambiis il so non. A disin che al sedi stât bon di cjalâ jenfri i segrets dai timps ancjemò di vignî. Che al vedi intindût fevelâ di Tocai e di Furlan? ■
Angelo Floramo
__________________________________
Da la vendeme de ue a la sacralitât dal vin
Nus conte la Bibie che il Patriarcje Noè, nancje dismontât de sô Arcje – probabilmentri stuf e ingomeât di tante aghe colade dal Cîl pal mont in mût di scjafoiâlu par ducj i siei pecjâts, ven a stâi chê dal diluvi universâl – al plantà un len di vît, par segnâl di aleance cu la Tiere mari. Forsit in ricuart di cheste azion, di in chê volte il vin al à mantignût fintremai in dì di vuê un caratar sacrâl: sanc, linfe, medisine, sacrifici estrem dal Diu sul len di Crôs, regâl gjenerôs e misteriôs che al gote profumât di fadie, prometint polse e ligrie, al Om che al lavore. Pai nestris vecjos al è stât un aliment impuartant. Ju à scjaldâts tal frêt dal Invier, dongje dal fogolâr, o in file te stale, e rinfrescjâts di Istât, platât tes frascjis, cuant che si seave, o si ingrumave la mede. Al à fat balâ la nuvice, batiât il cristian, ancje plui de aghe benedete, e si è slungjât cu lis lagrimis la dì dal funerâl, tant che plui di cualchidun, intant che lis comaris a preavin il rosari, al à ricuardât che il muart, plui che no sepulîlu, si lu veve inneât. Slungjât cu la aghe dal ustîr, par che nol dismovès la tristerie dal cûr ma dome la ligrie, al à benedet il licôf, cu la frascje di peç, a visâsi che ogni cjase e je la lidrîs che e ven plantade par restâ, une promesse di bon acet par chei che a partissin lontan, tal “lusimpon” de vite o in chel de muart. Par lôr, in spiete, te cantine, al polse simpri chel bon, par fâ fieste o par consolâsi, che la vite o prime o dopo nus regale simpri la sô juste vendeme. ■
A.F.